Document ID: 32015R0048

KOMMISSIONENS GENNEMFØRELSESFORORDNING (EU) 2015/48
af 14. januar 2015
om registrering af en betegnelse i registret over beskyttede oprindelsesbetegnelser og beskyttede geografiske betegnelser (Vinagre de Montilla-Moriles (BOB))
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 3, litra b), og
ud fra følgende betragtninger:
(1)
Forordning (EU) nr. 1151/2012 trådte i kraft den 3. januar 2013. Forordningen ophævede og erstattede Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (2).
(2)
I medfør af artikel 6, stk. 2, i forordning (EF) nr. 510/2006 er Spaniens ansøgning om registrering af betegnelsen »Vinagre de Montilla-Moriles« blevet offentliggjort i Den Europæiske Unions Tidende (3).
(3)
Italien har i henhold til artikel 7 i forordning (EF) nr. 510/2006 gjort indsigelse mod registreringen. Kommissionen har gennemgået indsigelsen og finder, at den er i overensstemmelse med artikel 10 i forordning (EU) nr. 1151/2012. Indsigelsen vedrører en eventuel trussel mod et eksisterende produkt, som lovligt har befundet sig på markedet i mindst fem år forud for datoen for offentliggørelsen, eller mod produkter, som er omfattet af den beskyttede geografiske betegnelse »Aceto Balsamico di Modena«, en overtrædelse af bestemmelserne om mærkning i Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (4), og om overtrædelse af de særlige bestemmelser om markedsføring af kategorier af vinavlsprodukter, som er fastsat ved Rådets forordning (EF) nr. 1234/2007 (5) (erstattet af Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (6)).
(4)
Kommissionen har ved brev af 10. juni 2013 opfordret Spanien og Italien til at forsøge at nå til enighed, jf. artikel 51, stk. 3, i forordning (EU) nr. 1151/2012. I overensstemmelse med nævnte artikel har Spanien ved brev den 10. oktober 2013 fremsendt sin rapport om høringsperiodens afslutning. Ved brev af 25. oktober 2013 gentog Italien sin indsigelse mod registreringen og angav andre grunde end dem, som oprindeligt anførtes. Da der ikke var opnået enighed mellem disse medlemsstater inden for tre måneder, måtte Kommissionen træffe en afgørelse, jf. artikel 52, stk. 3, litra b) i nævnte forordning.
(5)
Hvad angår den eventuelle trussel mod eksistensen af et produkt, som lovligt har befundet sig på markedet i mindst i mindst fem år forud for datoen for offentliggørelsen, eller mod produkter, som er omfattet af den beskyttede geografiske betegnelse »Aceto Balsamico di Modena«, fremgår det af undersøgelsen af de dokumenter, som parterne har fremsendt, at der ikke kunne findes belæg for denne indsigelse. Derudover påberåber Italien sig ikke længere dette som grunden til indsigelsen. Denne grund forkastes derfor.
(6)
Hvad angår overtrædelsen af bestemmelserne i artikel 2 i direktiv 2000/13/EF angiver indsigelsen, at de særlige bestemmelser vedrørende mærkning af forskellige typer vineddike (añada, crianza, reserva, gran reserva, »Vinagre al Pedro Ximénez« og »Vinagre al moscatel«) er tvetydige betegnelser, som kan vildlede forbrugeren, navnlig hvad angår fødevarens egenskaber. Det fremgår af undersøgelsen af de dokumenter, som parterne har fremsendt, at der ikke kunne findes belæg for denne indsigelse. Derudover påberåber Italien sig ikke længere dette som grunden til indsigelsen. Denne grund forkastes derfor.
(7)
Hvad angår overtrædelsen af de særlige bestemmelser vedrørende markedsføringen af kategorier af vinavlsprodukter, som er fastsat ved forordning (EF) nr. 1234/2007, gør Italien gældende, at »Vinagre de Montilla-Moriles« ikke kan gøre krav på betegnelsen »vineddike« som fastsat i punkt 17 i bilag XIb til forordning (EF) nr. 1234/2007 (nu del II, punkt 17, i bilag VII til forordning (EU) nr. 1308/2013). Spanien har ændret beskrivelsen af produktet i specifikationen og i punkt 3.2 i enhedsdokumentet ved at skelne mellem »vineddike« og eddike fremstillet af »vineddike«. Anvendelsen af betegnelsen »vineddike« for det tilsvarende bestemte produkt ser ud til at være i overensstemmelse med del II, punkt 17, i bilag VII til forordning (EU) nr. 1308/2013. I overensstemmelse med artikel 51, stk. 4, i forordning (EU) nr. 1151/2012 behøver Kommissionen ikke at gennemgå ansøgningen igen på grund af denne ikke-væsentlige ændring.
(8)
Hvad angår fastholdelsen af indsigelsen hævder Italien, at ansøgningen om registrering strider mod artikel 3, stk. 4, i Kommissionens forordning (EF) nr. 1898/2006 (7), eftersom den omfatter to vidt forskellige produkter, som ikke er af samme type, og at betegnelsen ikke anvendes for de to produkter, hvilket især gælder eddiken. Det bør for det første konstateres, at nævnte artikel (nu artikel 5 i Kommissionens gennemførelsesforordning (EU) nr. 668/2014 (8)) ikke hindrer registrering af separate produkter af samme type, og for det andet, at Italien ikke fremlægger oplysninger, som støtter landets påstande vedrørende anvendelsen af betegnelsen.. Denne grund forkastes derfor.
(9)
På baggrund af dette bør betegnelsen »Vinagre de Montilla-Moriles« opføres i registret over beskyttede oprindelsesbetegnelser og beskyttede geografiske betegnelser, og enhedsdokumentet bør ajourføres i overensstemmelse hermed og offentliggøres.
(10)
De i denne forordning fastsatte foranstaltninger er i overensstemmelse med udtalelse fra Komitéen for Kvalitetspolitikken for Landbrugsprodukter -
VEDTAGET DENNE FORORDNING:
Artikel 1
Betegnelsen »Vinagre de Montilla-Moriles« (BOB) registreres.
Betegnelsen i stk. 1 betegner et produkt i kategori 1.8. Andre produkter i bilag I til traktaten (krydderier m.m.) i bilag XI til gennemførelsesforordning (EU) nr. 668/2014.
Artikel 2
Det ajourførte enhedsdokument findes i bilaget til denne forordning.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. januar 2015.

Labels: 3
18
17